Bivša Miss Universe Hrvatske, Sarah Ivanković, nova je zaposlenica Zagrebačkog holdinga. Inače diplomirana ekonomistica, kako su nam službeno potvrdili iz Holdinga, u ponedjeljak je počela raditi u podružnici ZET, i to kao voditeljica projekata u službi za korporativni razvoj.

Splitska manekenka, koja se prije tri godine udala za Širokobriježanina Jozu Ivankovića, primat će plaću od 10 tisuća kuna.

- Gospođa Ivanković po struci je magistra ekonomije te je zaposlena na mjestu voditelja projekta s mjestom rada u Ozaljskoj 105, podružnica ZET. Svojim radom i znanjem pridonijet će razvoju novih projekata Zagrebačkog holdinga - potvrdila nam je Senka Knežević iz Odnosa s javnošću ZGH-a.

Kako Jutarnji list doznaje, u službi za korporativni razvoj zaposlit će se još deset ljudi, neki će biti novi, a neki premješteni iz drugih službi ili direkcije ZGH-a, i to u cilju da ojačaju službu zbog izvlačenja sredstava iz fondova EU.

Osim toga, Holding je zapošljavao i u podružnici Upravljanje projektima, gdje je nedavno došao Nebojša Kirigin, nekadašnji pomoćnik bivšeg SDP-ova ministra MUP-a, Ranka Ostojića, za plaću od 13 tisuća kuna.